Predkladacia správa

Vláda uznesením č. 220/B.7/1999 uložila MZV SR predať nehnuteľnosti v zahraničí, ktoré MZV SR dlhodobo nevyužíva, a ktoré svojou lokalizáciou, veľkosťou a dispozičným riešením nezodpovedajú potrebám rezortu. Týka sa to predovšetkým nehnuteľností, nadobudnutých delením majetku bývalej ČSFR v krajinách, v ktorých nemá SR záujem otvoriť efektívny ZÚ. 
	
	Z dôvodov súvisiacich s nutnosťou zohľadňovať a zosúlaďovať miestne právne predpisy, systém administratívy a ďalšie podmienky a obmedzenia s platným právnym predpisom upravujúcim správu majetku štátu SR, zákonom NR SR č. 278/1993 Z.z., ktorý o.i. určuje povinnosti správcu majetku štátu a zároveň stanovuje postupy pri predaji majetku štátu a funkciu správcu, ktorým je pre účely tohto zákona Ministerstvo financií SR, je postup pri realizácii predaja nehnuteľného majetku zdĺhavý. Zákon rovnako upravuje povinnosť správcu majetku nakladať s majetkom štátu účelne a s maximálnou hospodárnosťou.

Napriek uvedenému, Ministerstvo zahraničných vecí SR k 31.12.2003 realizovalo predaj časti nehnuteľností podľa predmetného uznesenia a v blízkej budúcnosti pripravuje realizáciu predaja ďalšieho nehnuteľného majetku. V kontinuite s ďalšími uzneseniami vlády tiež priebežne realizuje odpredaj prebytočného nehnuteľného majetku štátu.

	Keďže predaj majetku štátu nie je závislý len od Ministerstva zahraničných vecí SR, ako správcu majetku, ale aj od ďalších subjektov podieľajúcich sa na procese predaja, z praxe vyplynulo, že nie je možné stanovovať záväzné termíny, do ktorých sa má predaj majetku realizovať, Ministerstvo zahraničných vecí SR navrhuje zrušiť úlohu B.7 uznesenia vlády SR č. 220/1999.

Predkladaný materiál nemá finančný, ekonomický a enviromentálny vplyv, ani vplyv na zamestnanosť. 

				---